Unes 300 persones assisteixen a les visites guiades del programa “Descobreix el teu Patrimoni Natural”
29 de maig 2017

![](/media/jlllbleq/25-_n-5.jpg)  
  

Unes 300 persones han assistit a les visites guiades organitzades per l'Ajuntament de Sagunt i Acció Ecologista-Agró en el programa “Descobreix el teu Patrimoni Natural”. L'objectiu ha sigut donar a conéixer el patrimoni natural del municipi, dins de les accions que s'estan duent a terme entorn de la candidatura de Sagunt Patrimoni de la Humanitat de la Unesco. 

La regidora de Medi Ambient, Teresa García, ha assenyalat que la iniciativa **“ha sigut tot un èxit, ja que han assistit famílies i gent de totes les edats, per la qual cosa ha sigut una gran oportunitat per acostar la riquesa natural del municipi a tota la ciutadania”**.

  

![](/media/tqqfqozw/25-_n-1.jpg)  
  

En l'última visita, a la Marjal dels Moros, a més de la visita guiada de la marjal, l'alcalde Quico Fernández va donar a conéixer la iniciativa que s'ha iniciat des de l'Equip de Govern per sol·licitar una subvenció que permeta desenvolupar un projecte de rehabilitació del Grau Vell.​

**“El projecte de rehabilitació s'ha definit en tres fases. La primera seria la torre i la defensa del segle XVI i el magatzem que està vinculat a l'activitat portuària. En el futur, després de la seua rehabilitació, hem pensat que podríem construir un museu per recordar l'important passat comercial de la nostra ciutat”**, ha explicat Fernández.​

![](/media/2urdpjxm/25-_n-6.jpg)  
![](/media/m2znjyfw/25-_n-2.jpg)  
  

El programa “Descobreix el teu Patrimoni Natural” ha consistit en quatre visites durant els diumenges del mes de maig. El diumenge 7 es va organitzar una visita a la muntanya de Romeu, un exemple de muntanya litoral mediterrània, ple de pins, llentiscles, romaní i espígols. El diumenge 14 es va fer un recorregut pel riu Palància, on es va observar la vegetació de ribera i la relació de l'aigua del riu amb l'agricultura. 

El diumenge 21 va tindre lloc un recorregut per la Finca de Penya des de les dunes fins a l'aiguamoll, passant per la zona del saladar. Finalment, el diumenge 28 s'ha realitzat un recorregut per la Marjal dels Moros, on els assistents van poder gaudir dels saladars millor conservats de la comarca al costat de llacunes plenes de vida.​

  

![](/media/1hppqfuz/25-_n-4.jpg)  
  
  

​

​

*   [](http://www.facebook.com/sharer.php?u=https://aytosagunto.es/va/actualitat/unes-300-persones-assisteixen-a-les-visites-guiades-del-programa-descobreix-el-teu-patrimoni-natural/ "Facebook")
*   [](http://twitter.com/share?url=https://aytosagunto.es/va/actualitat/unes-300-persones-assisteixen-a-les-visites-guiades-del-programa-descobreix-el-teu-patrimoni-natural/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/unes-300-persones-assisteixen-a-les-visites-guiades-del-programa-descobreix-el-teu-patrimoni-natural/ "Linked In")
*   [](mailto:?body=https://aytosagunto.es/va/actualitat/unes-300-persones-assisteixen-a-les-visites-guiades-del-programa-descobreix-el-teu-patrimoni-natural/)